चितरपुर | बड़कीपोना स्थित पोना पर्वत धाम में रथ द्वितीय के मौके पर आगामी 14 जुलाई को भगवान जगन्नाथ की रथयात्रा निकाली जाएगी। इसकी तैयारी जोर शोर से की जा रही हैं। आयोजन समिति के प्रदीप कुमार दांगी ने बताया कि हर वर्ष की भांति इस वर्ष भी यहां भव्य तरीके से रथ यात्रा निकाली जाएगी। इस दौरान यहां मेले का भी आयोजन किया गया है। इसके लिए पूरे मंदिर में आकर्षक विद्युत सज्जा भी की गई है। साथ ही कोलकाता से मंगाए गए फूलों से रथ को सजाया जाएगा। देर रात यहां आश्रम आचार्य राम शरण गिरि बाबा द्वारा भजन कीर्तन का भी आयोजन किया जाएगा। रथ यात्रा को लेकर उमेश कुमार, प्रकाश कुमार, बिनोद कुमार, मुरली महतो, कन्हैया महतो, बसंत कुमार, बजरंगी महतो, लालू महतो सहित कई लोग तैयारी में जुटे हुए हैं।